Ek beantwoord hier DV tot einde 2019 (vakansies uitgesluit) 52 kernvrae oor God, Christus en die Gees. Die antwoorde is gebaseer op die boek Wie is God? Jy kan die boek hier aanskaf.
Ek stuur elke dag bydraes wat jy in jou stiltetyd kan gebruik. Skryf hier in om dit daagliks te ontvang. Die formaat is soos volg:
Maandag: Die vraag en antwoord met ‘n verhaal ter illustrasie
Dinsdag tot Vrydag: Bybelstudie oor die tekste wat die antwoord ondersteun
Saterdag: Getuienisse uit die geloofsbelydenisse van die verlede
Sondag: ‘n Preek of verdere bydrae oor die antwoord op die vraag
Kleingroepe kan die materiaal gebruik vir hulle byeenkomste. In die gemeente Somerstrand hou ek in die skoolkwartale ‘n byeenkoms Woensdagaande 18:00-19:00 om saam oor die betekenis van die antwoord vir ons lewe te gesels. Almal is welkom. Ons het 29 Augustus 2018 begin. Kopieë van die boek sowel as die belydenisskrifte is daar teen afslag te koop.
Jy is ook welkom om die vrae op jou eie tyd deur te werk, selfs al volg jy nie die bydraes wat ek elke dag stuur nie. Al die bydraes is gelys aan die onderkant van hierdie bladsy. Klik op die Continue Reading skakel om dit te bereik.
Die boek Wie is God?beantwoord die mees algemene vrae oor wie God is, sy wese en sy werke. Deur 52 kernantwoorde te gee oor God, Christus en die Gees word die grond beginsels van die Christelike geloof vas gelê. Elke antwoord word aangevul met vier of meer Bybelse aanhalings. Daar is ook verwysings na die belydenisskrifte wat die antwoorde dieper begrond.
Wie is God?is gerig op geloofsgroei en geloofsgesprekke. Dit is bedoel vir mense wat wil “lees om te leef”. Die boek sal jou help om al hoe meer die Bybelse antwoorde op jou lewensvrae te verstaan en vir jouself toe te eien, sodat jy dit kan leef.
Daar word in die antwoorde na elke artikel van die drie ekumeniese geloofsbelydenisse verwys: Apostoliese Geloofbelydenis, Geloofsbelydenis van Niceaen Geloofsbelydenis van Athanasius. Daar word ook na elke artikel van die Gereformeerde Nederlandse Geloofsbelydenisen die Heidelbergse Kategismusverwys, sowel as die grootste deel van die Dordtse Leerreëls (hier is ‘n kort inleiding daarop)en die Westminster Confession of Faith. Daar is ook ’n paar verwysings na die Westminster Shorter Catechism.
Wie is God?is ook geskryf in samehang met die metgesel-boek Wat glo jy?gerig op agt- tot twaalfjarige kinders (tweens). Dit gee korter antwoorde op dieselfde vrae. Wat glo jy?word steeds begrond met kort aanhalings uit die Bybel, maar ook met ’n bykomende Bybelse verhaal of gelykenis wat deur ’n kort opsomming meer bevatlik vir kinders sal wees.
HIER IS AL DIE BYDRAES
Aug 22, 2018 at 15:53 | #
Ek geniet alles wat jy hier plaas en waardeer jou baie.
Die intepretasie van die Bybel, bly steeds n omstrede onderwerp, maar wanneer ons dink aan die ewigheid, besef ons elke keer dat baie vrae, irrelefant is. Ek dink in die besonder aan Jesus se verduideliking van Sy koninkryk aan Nikodemis in Joh. 3 en hoe om dit IN te gaan.
Daar was egter onlangs n bespreking op Sid Roth se website, wat gegaan het oor die enigste gebed in die Bybel wat God self sou geskryf het nl. Num 6:24-27. (Ek verskil met die stelling, maar dit daar gelaat)
Die bespreking het gegaan oor die benaming van God en dat dit nie “Lord” (Here) is nie.
Ek vertrou dat jy die onderwerp sal aanraak, veral mbt die Israeliete wat nie die naam van God wou gebruik nie maar die woord “Adonai” gebruik het wat as Lord (Here) deurlopend vertaal is.
My argument gaan daaroor dat “god” enigiets wat aanbid word, kan beteken en deur alle godsdienste in die Wereld, as sulks vir hulle god gebruik word.
Ek wil niks verder hieroor se nie, maar sal graag jou verwerkings wil volg.
Waardeer jou baie.
Aug 22, 2018 at 21:03 | #
Volgens die boek Names of God in the Bible (Faithlife) is daar 13 034 voorkomste van die naam van God in die Bybel. Die naam wat die meeste alleenstaande gebruik word vir God in die OT (5330) is “Jahwe” (יהוה). Dit is ook sy persoonsnaam (Eks 3). Die naam wat die tweede meeste alleenstaande gebruik word vir God is “God” (θεός in die NT – 1755 keer; אֱלֹהִים in die OT – 996 keer). Daar is natuurlik ook talle kombinasies van dié twee name met mekaar en met ander beskrywings van God.
Die naam Jahwe word vertaal met “Here” in die Afrikaanse vertaling van יהוה in die OT. Daarmee volg die vertalers aan die een kant die gebruik van die Jode om uit eerbied vir die naam “Jahwe” eerder die vokale te verander en die woord as “Jehova” uit te spreek na aanleiding van ‘n ander woord vir God, “Adonai“, wat ook “Here” (of baas) beteken. In Hebreeus is dit אָדוֹן אֲנִי.
Aan die ander kant stem hierdie vertaling ooreen met die wyse waarop die Jode “Jahwe” in die OT met die Griekse “Here” vertaal het. Die sogenaamde Septuagint (LXX) het “Jahwe” (יהוה) in die Hebreeuse OT met die Griekse κύριος vertaal wat “Here” (of baas) beteken.
Hierdie Griekse vertaling slaan ‘n baie belangrike brug na die NT gebruik om dieselfde naam, κύριος (873 keer), vir God en veral vir Jesus in die NT te gebruik. Dit help ons ook om te verstaan dat daar ‘n identifikasie is tussen die “Jahwe” (יהוה) of “Here” van die OT en die “Here” (κύριος) van die NT, Jesus. Jy kan hier meer daaroor lees.
Dit is ook so dat die naam “God” ‘n generiese naam is wat vir enige “god” gebruik kan word. Elke vertaling van die Bybel gebruik gewoonlik die plaaslike generiese naam vir “god” om die Bybelse naam vir “God” weer te gee.
Aug 24, 2018 at 12:06 | #
Goeie dag, ek geniet die Bybelskoollesse baie, ‘n mens word nooit te oud om te leer nie en die Bybel is ‘n onuitputlike bron van nuwe kennis elke dag. Verlede Sondag tydens die erediens staar ek na die kruis voor in die kerk en skielik kom die gedagte of gevoel by my op…met al die tooisels oor die kruis ( op die oomblik is daar ‘n rooi doek oor drapeer), is ons dan nie ook maar soos die gepeupel in Jerusalem wat Hom bespot om Hom kastig koninklik beklee nie? Moet die kruis nie nou heeltemal leeg daar staan nie? Hy het mos nou alles volbring… mission completed.
Die kruis is nou mos ‘n herinnnerings simbool.Lettie Breytenbach
Aug 24, 2018 at 12:43 | #
Dis verseker in ons tradisie die gebruik om met ‘n leë kruis te werk. Ons kyk daarna deur die bril van die opstanding.